CHIPS
Store norske leksikon,Realfag,Astronomi,Romobservatorier
CHIPS (Cosmic Hot Interstellar Plasma Spectrometer) var en amerikansk romsonde skutt opp 13. januar 2003 og frakoblet 5. april 2008. Formålet med romsonden var å studere støv og en antatt varm, tynn gass på én million grader i det «lokale» interstellare rommet som strekker seg ut til 200 lysår fra vårt solsystem.
Sonden CHIPS var den første i en serie av NASAs University-Class Explorers (UNEX). Sonden veide 60 kg og hadde en omløpstid på 90 minutter og 34 sekunder i sin 590 kilometer høye jordbane. Den var utstyrt med et spektrometer for registrering av ultrafiolett stråling i bølgelengdeområdet mellom 14,0 og 27,3 nanometer som oppstår fra kilder med temperatur mellom én og to millioner grader. Observasjoner Mot forventning, registrerte CHIPS meget svak ultrafiolett stråling fra det interstellare rommet. Det medførte ny innsikt om temperaturforholdene i områder med grunnmateriale for dannelse av stjerner og planeter. Sonden ble også benyttet til supplerende registreringer av temperatur og tettheter i halene til tre kometer som passerte i 2001, 2002 og 2004.Fra 3. april 2006 til den ble frakoblet 5. april 2008, ble CHIPS benyttet til observasjoner av Solens varme korona. Den registrerte samlet stråling fra hele solskiven som for observasjoner av stjerner. CHIPS registrerte et betydelig antall spektrallinjer og bidro med relevant tilleggsinformasjon til registreringer med samtidige romobservatorier som SoHO og Hinode. Les mer i Store norske leksikon romvirksomhet kunstig satellitt NASA